Nevton Qriqoryan

Nevton Avanesoviç Qriqoryan () — Azərbaycan-sovet kamançaçalanı, Azərbaycan SSR xalq artisti (1978).

 Həyatı 
Nevton Qriqoryan 1920-ci ildə Bakı şəhərində anadan olmuşdur. 1934-cü ildən Bakıda A. İoannesyanın rəhbərlik etdiyi xalq çalğı alətləri orkestrində işləmişdir. Peşəkar musiqiçi kimi öz yaradıcılıq fəaliyyətinə 1936-cı ildə M. Maqomayev adına Azərbaycan Dövlət Filarmoniyasında başlamış və 40 ildən artıq burada işləmişdir.

Azərbaycan klassik musiqisi, muğamlar, rənglər, təsniflər Nevton Qriqoryanın yaradıcılığında mühüm yer tutmuşdur. Müslüm Maqomayevin, Asəf Zeynallının və başqa Azərbaycan bəstəkarlarının əsərlərini səsləndirən N. Qriqoryan Moskvada birinci Azərbaycan incəsənəti ongünlüyünün, xalq musiqi alətləri ifaçılarının ümumittifaq müsabiqəsinin iştirakçısı olmuşdur. O, Böyük Vətən müharibəsinin iştirakçısı olmuş, bir sıra medallarla təltif edilmişdir.

Nevton Qriqoryan Xan Şuşinski, Zülfü Adıgözəlov və başqa xanəndələri müşayiət etmiş, SSRİ-nin bir sıra şəhərlərində, eləcə də İran, İraq, Suriya və Livanda çıxış etmişdir.

 Mükafatları 
 "Azərbaycan SSR əməkdar artisti" fəxri adı — 25 sentyabr 1954
 "Azərbaycan SSR xalq artisti" fəxri adı — 11 yanvar 1978
 "İgidliyə görə" medalı — 6 noyabr 1947

 İstinadlar 

 Ədəbiyyat 



Kateqoriya:Azərbaycan kamança ifaçıları